Kibar 27: Ezipt paama na-toaaga
RAP nins sẽn yasã modgda nebã tɩ b tʋmdẽ. Yãmb pa ne rao a yembrã sẽn pãbd tʋm-tʋmd a ye ne sãbsg sɩda? Tʋm-tʋmdbã yaa Israɛll nebã. Yaa a Zakoob yagense. Neb nins sẽn modgd-b tɩ b tʋmdẽ wã yaa Ezipt neba. Israɛll nebã lebga Ezipt nebã yembse. La maana wãn tɩ wa lebg woto?
A Zakoob zakã rãmb ra vɩɩ sõma Ezipti. A Zozɛf sẽn da yaa nin-kãseng Eziptã, a ra geta b yelle. La a Zozɛf sẽn wa n ki tɩ Faraõ ning sẽn yaa na-sõngã me ki wã, bõe n maane? Faraõ a to n deeg naamã, la a ra pa nong Israɛll nebã ye.
Yaa Faraõ wẽngã n kɩt tɩ Israɛll nebã lebg yembse. A yãka nin-toos tɩ b get Israɛll nebã tʋʋmã yelle. Nin-toosã ra modgda Israɛll nebã tɩ b tʋmd wʋsg-wʋsgo. B modgd-b lame tɩ b met ro-bɛd wʋsg n kõt a Faraõ. Ne rẽ fãa, Israɛll nebã ra lebgda wʋsg n paasdẽ. Ezipt nebã ra pa rat tɩ Israɛll nebã wa lebg wʋsg n paam pãng n yɩɩg-b ye.
Yãmb mii a Faraõ sẽn maan bũmb ning bɩ? A yeela Israɛll pʋg-roagsdbã tɩ b sã n dogs Israɛll ned pag tɩ yaa bi-ribla, bɩ b kʋ bi-pɛɛlgã. La pʋg-roagsdbã ra yaa nin-sõma. B pa sak n kʋ kom-peelsã ye.
A Faraõ sẽn bãng rẽ wã, a yeela a nebã yaa: ‘Kʋ-y Israɛll kom-peels nins fãa sẽn yaa kom-dibli wã, la y bas kom-pugli wã.’ A sẽn yeel tɩ b maan bũmb ningã yaa wẽng wʋsgo! La bi-pɛɛlg a ye n paam n põse. D ges sẽn yɩ to-to.
Yikri 1:6-22.
Sogsgo
- Foto wã zugu, rao ning sẽn zãad kalwaasã yaa ãnda, la a sẽn pãbd-a soabã yaa ãnda?
- A Zozɛf kũumã poore, bõe n paam Israɛll nebã?
- Bõe n wa n kɩt tɩ Ezipt nebã zoet Israɛll nebã?
- Bõe la a Faraõ yeel pagb nins sẽn da rogsd Israɛll pagbã?
Sogsg a taaba
- Karm-y Yikr 1:6-22.
Wãn to la a Zeova pids kãabg ning a sẽn da kãab a Abrahaamã? (Yik. 1:7; Sɩng. 12:2; Tʋʋ. 7:17)
Wãn to la hebre pʋg-roagsdbã wilg tɩ b miime tɩ Wẽnnaam pa rat tɩ b yãk ned yõore? (Yik. 1:17; Sɩng. 9:6)
Bark bʋs la pʋg-roagsdbã paam-yã, b sẽn sak a Zeova wã? (Yik. 1:20, 21; Yel. 19:17)
Wãn to la a Sʋɩtãan mak n na n gɩdg t’a Zeova sẽn kãab a Abrahaam yageng ningã ra wa? (Yik. 1:22; Mat. 2:16)
mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn